**NOTĂ INFORMATIVĂ**

*la proiectul hotărârii Guvernului cu privire la aprobarea Regulamentului privind modul de organizare și funcționare a Subsistemului Informațional „AUTOTEST”*

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul hotărârii Guvernului cu privire aprobarea Regulamentului privind modul de organizare și funcționare a Subsistemului Informațional „AUTOTEST”, este elaborat de către Ministerul Infrastructurii și Dezvoltării Regionale *(în continuare - MIDR)* în comun cu Agenția Națională Transport Auto *(în continuare - Agenție)*. |
| **2. Condițiile ce au impus elaborarea proiectului de act normativ și finalitățile urmărite** |
| În conformitate cu art. 8 alin. (1) din Codul transporturilor rutiere, aprobat prin Legea nr. 150/2014, Agenția este autoritatea care asigură implementarea documentelor de politici publice în domeniul transporturilor rutiere, controlează și supraveghează respectarea legislației naționale și internaționale în domeniu de către operatorii de transport rutier și de către întreprinderile ce desfășoară activități conexe transportului rutier.  Totodată, potrivit art. 7 din Codul prenotat, una din atribuțiile de bază ale MIDR este elaborarea proiectelor de acte normative în domeniul transporturilor rutiere şi al activităților conexe transportului rutier.  Prezentul proiect prevede introducerea, stocarea, gestionarea datelor privind petrecerea inspecției tehnice periodice, tiparul și evidența rapoartelor la nivelul local, interconectarea cu toate dispozitivele din infrastructura locală a stației pentru asigurarea funcționalității tuturor proceselor interne ale stației *(camera video conectată la rețeaua locală de calculatoare, cititoare de documente, scanere, imprimante, utilajul tehnic destinat petrecerii inspecției tehnice periodice)*, stocarea online a datelor de la nivelul local și altele în procesul de inspecție tehnică periodică.  Subsistemului Informațional „AUTOTEST” este parte componentă a Sistemului de Management Integrat, prin intermediul căruia se realizează toate activitățile regulatorii și de supraveghere efectuate de Agenție.  Inspecția tehnică periodică este o componentă a unui sistem de reglementare mai amplu, la care vehiculele participă pe toată durata ciclului lor de viață, de la omologare, trecând prin înmatriculare și inspecții tehnice, până la casare. Schimbul de informații conținute în bazele de date electronice naționale ar trebui să contribuie, în principiu, la îmbunătățirea eficienței întregului lanț administrativ și la reducerea costurilor și a sarcinilor administrative.  Obiectivele Regulamentului privind modul de organizare și funcționare a Subsistemului Informațional „AUTOTEST” sunt:   1. asigurarea supravegherii inspecțiilor tehnice periodice și a certificatelor de competență profesională a experților responsabili de inspecția tehnică periodică; 2. optimizarea proceselor de efectuare a inspecției tehnice periodice și operarea modificărilor în sistem; 3. automatizarea generării rapoartelor de inspecție tehnică periodică în urma inspecțiilor tehnice efectuate; 4. verificarea achitării fondului rutier; 5. furnizarea informației, către Beneficiarii subsistemului informațional, privind petrecerea reviziei tehnice. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul de hotărâre de Guvern nu conține norme privind armonizarea legislației naționale cu acquis-ul comunitar. |
| **4. Principalele prevederi ale proiectului și evidențierea elementelor noi** |
| Proiectul de hotărâre prevede aprobarea reglementărilor noi prin stabilirea funcțiilor și principiilor de bază ale subsistemului informațional după cum urmează:   1. introducerea, stocarea, gestionarea datelor privind petrecerea inspecției tehnice; 2. tiparul și evidența rapoartelor la nivelul local; 3. interconectarea cu toate dispozitivele din infrastructura locală a stației pentru asigurarea funcționalității tuturor proceselor interne ale stației *(camera video conectată la rețeaua locală de calculatoare, cititoare de documente, scanere, imprimante, utilajul tehnic destinat petrecerii inspecției tehnice periodice)*; 4. stocarea online a datelor de la nivelul local; 5. evidența, gestionarea utilizatorilor, drepturilor acestora; 6. furnizarea informației și înscrierea ei în baza de date a nivelului central, în regim ON-LINE pentru satisfacerea tuturor necesităților informaționale interne ale ANTA ce ține de datele referitoare la inspecția tehnică periodică a vehiculelor rutiere, precum și a certificatelor de competență profesională a experților responsabili de inspecția tehnică periodică; 7. interconectarea la platforma MConnect cu scopul de recepționare a datelor necesare petrecerii inspecției tehnice periodice a vehiculelor rutiere; 8. interconectarea la platforma MConnect cu scopul de furnizare a datelor referitoare la inspecția tehnică periodică a vehiculelor rutiere; 9. generarea rapoartelor statistice și analitice pentru prezentarea către autoritățile administrației publice centrale și locale, persoanelor fizice și juridice, în conformitate cu prevederile legislației în vigoare; 10. gestionarea accesului la subsistemul informațional a stațiilor de inspecție tehnică și a experților stațiilor de inspecție tehnică.   Relevăm că, accesul la Subsistemul Informațional „AUTOTEST” este acordat registratorului de date, în baza cererii de autorizare, depuse de către registrator, în conformitate cu prevederile art. 130-131 din Codul transporturilor rutiere.  Totodată, deținătorul Subsistemului Informațional „AUTOTEST” va pune la dispoziția registratorului și credențiale de autorizare și autentificare în sistem.  Subsidiar, ținând cont de necesitatea asigurării demarării acțiunilor necesare implementării reglementărilor promovate prin proiect, se propune ca prevederile proiectului să intre în vigoare la momentul publicării în Monitorul Oficial al Republicii Moldova. |
| **5. Fundamentarea economico-financiară** |
| Finanțarea efectivă din Bugetul de stat va fi necesară pentru mentenanța subsistemului, iar sumele necesare urmează a fi prevăzute la elaborarea noului Cadru Bugetar pe Termen Mediu.  Luînd în considerare că SSI „AUTOTEST” este un subsistem al SMI *(concept aprobat prin Hotărârea Guvernului nr.126/2020)*, cheltuielile pentru deservirea SSI „AUTOTEST” urmează a fi acoperite în limita aprobată, din contul Agenției Naționale Transport Auto. |
| **6. Modul de încorporare a actului în cadrul normativ în vigoare** |
| Proiectul de hotărâre se încadrează în sistemul actelor normative, fără a fi necesar a fi modificate alte acte normative. |
| **7. Avizarea și consultarea publică a proiectului** |
| În scopul respectării prevederilor art. 11 al Legii nr. 239/2008 privind transparența în procesul decizional, anunțul privind inițierea elaborării proiectului hotărârii Guvernului cu privire la aprobarea Regulamentului privind modul de organizare și funcționare a Subsistemului Informațional „AUTOTEST” a fost plasat pe pagina web oficială a MIDR (compartimentul „Transparența”, directoriul Transparență decizională/Anunțuri de inițiere a politicilor) și pe portalul guvernamental [www.particip.gov.md](http://www.particip.gov.md).  La fel, întru respectarea prevederilor art. 32 al Legii nr. 100/2017 cu privire la actele normative, proiectul va fi plasat spre consultare publică pe paginile web menționate. Proiectul urmează a fi avizat de către: Ministerul Dezvoltării Economice și Digitalizării, Ministerul Finanțelor, Agenția de Guvernare Electronică, Ministerul Justiției, Serviciul Tehnologia Informației și Securitate Cibernetică, Centrul Național Anticorupție. |
| **8. Constatările expertizei anticorupție** |
| Proiectul de hotărâre urmează a fi supus expertizei anticorupție. |
| **9. Constatările expertizei de compatibilitate** |
| Efectuarea expertizei de compatibilitate nu este necesară, deoarece proiectul hotărârii nu are ca scop armonizarea legislației naționale cu legislația Uniunii Europene. |
| **10. Constatările expertizei juridice** |
| Proiectul de hotărâre urmează a fi supus expertizei juridice. |
| **11. Constatările altor expertize** |
| Proiectul a fost avizat de către Agenția de Guvernare Electronică *(demersurile nr. 3007- 167 din 08.09.2023 și nr. 3007 – 205 din 10.10.2023)*, iar propunerile și obiecțiile prezentate au fost acceptate și integrate în proiect. |

**Secretar general Angela ȚURCANU**